Sitsi tänav

**Sitsi tänav** on tänav Tallinnas Põhja-Tallinna linnaosas Sitsi asumis. Tänav algab Tööstuse tänavalt (Sitsi mäelt) ja lõppeb Sõle tänavaga ristudes. Tänavaga ristuvad Kopli tänav, Puuvilla tänav ja Niidi tänav. Sitsi tänav on 607 meetri pikkune ja kannab registrinumbrit 7840629.
## Hoonestus
Sitsi tänava piirkonna hoonestus rajati Balti Puuvilla Ketramise ja Kudumise Vabriku asulana.

*Sitsi tänav 1 1913. aastal Jacques Rosenbaumi projekti järgi ehitatud Balti Puuvillavabriku koolihoone,
*Sitsi tänav 3 Balti Puuvillavabriku meistrite elamu,
*Sitsi tänav 3a pesuköök
*Sitsi tänav 3b Balti Puuvillavabriku hobusetall,
*Sitsi tänav 5 Balti Puuvillavabriku ametnike elamu (arhitektid R. Knüpffer, E. Bernhard, 1901-1905. a.). 
*Sitsi tänav 5a tööliselamu, 
*Sitsi tänav 5b tööliselamu, 
*Sitsi tänav 7 tööliselamu, 
*Sitsi tänav 9 tööliselamu, 
*Sitsi tänav 11 tööliselamu, 
*Sitsi tänav 13 tööliselamu (arhitektid Rudolf Otto von Knüpffer, Erwin Bernhard, 1901–1905),
*Sitsi tänav 14 1991. aastal ehitatud viiekorruseline kortermaja
*Sitsi tänav 15 1961. aastal ehitatud kahekorruseline kortermaja
*Sitsi tänav 15a Balti Puuvillavabriku asula Kõikide Kurbade Rõõmu Jumalaema kirik
* Sitsi tänav 15b Balti Puuvillavabriku asula saun, 
* Sitsi tänav 16 asub Eugen Habermanni projekti järgi ehitatud Balti Puuvillavabriku Tarvitajate Ühistu hoone. 1927. aastal ehitati hoonele juurde suur juurdeehitis, millega hoonele lisandus sama suur ehitusmaht juurde. Mõlemad hooneosad – uus ja vana ühendati omavahel ja hoone fassaad muutus kolm korda laiemaks ja maja saavutas oma praeguse ehitusmahu. Uuele tiivaosale ehitati ka kivist trepikoda, mille fassaadil aastaarv "1927". Hoone tagaosas asus Balti Puuvillavabriku haridusseltsi väikse lavaga ja kino näitamise võimalusega saal. Sitsi tänav 16 hoones tegutses  kauplus Kangru.

## Tänava nimi
Tänav rajati 1916. aastal ja sai nime Balti Puuvillavabriku (rahvasuus *Sitsivabrik*) järgi. Tänava saksakeelne nimi oli *Zitzstraße* ja venekeelne *Ситцевая улица*.

6. oktoobril 1953 nimetati Sitsi tänav Vladimir Majakovski järgi ümber **Vladimir Majakovski** **tänavaks** ehk **Majakovski tänavaks**. Sel perioodil hõlmas Majakovski tänav ka praegust Kari tänavat. Algne tänavanimi taastati 3. augustil 1990.
## Ajalugu
Sitsi tänava kant Kopli poolsaarel oli veel 1890. aastatel lai lage ala. John Elfenbein esitas Tallinna linnavalitsusele palve 50 tiinu (1 tiin = 1,09 ha) maa ostmiseks Kopli tänava (tollal Telliskopli tee) ja Kopli lahe vahel, kuhu oli kavas rajada suur tööstusettevõte. 23. veebruaril 1899 alustati tühermaale vabrikuhoonete ja elumajade ehitamist.

1923. aastal ehitas Tallinna linnavalitsus Sitsi tänavale, Balti Puuvillavabriku kõrvale, 7 ühesuurust ajutist barakkelamut nn. Sitsi kasarmud, Tallinna  sotsiaalosakonna hoolealuste jaoks.

## Pildid

File:Tallinn, Balti Puuvillavabriku meistrite elamu, 1900 (2).jpg|Balti Puuvillavabriku meistrite elamu, Sitsi 3
Tallinn, Balti Puuvillavabriku hobusetall, 1900.jpg|Balti Puuvillavabriku hobusetall, Sitsi 3b
Tallinn, Balti Puuvillavabriku ametnike elamu, 1900 (1).jpg|Ametnike elamu, Sitsi 5
Tallinn, Balti Puuvillavabriku tööliselamu Sitsi 5A, 1901-1905 (1).jpg|Tööliselamu, Sitsi 5A
File:Tallinn, Balti Puuvillavabriku tööliselamu Sitsi tn 5B, 1901-1905.jpg|Tööliselamu, Sitsi 5B
File:Tallinn, Balti Puuvillavabriku tööliselamu Sitsi 7, 1901-1905 (2).jpg|Tööliselamu, Sitsi 7
File:Tallinn, Balti Puuvillavabriku tööliselamu Sitsi 9, 1901-1905 (2).jpg|Tööliselamu, Sitsi 9
Tallinn, Balti Puuvillavabriku tööliselamu Sitsi 11, 1901-1905 (1).jpg|Tööliselamu, Sitsi tänav 11
Tallinn, Balti Puuvillavabriku tööliselamu Sitsi tn 13, 1923 (2).jpg|Tööliselamu, Sitsi tänav 13
File:Sitsi 15.jpg|Elamu Sitsi tänav 15, ehitatud 1961. aastal
Tallinn, Balti Puuvillavabriku asula kirik, 1913 (2).jpg|Puuvillavabriku asula kirik, Sitsi 15a
File:Balti Puuvillavabriku asula saun2.jpg|Balti Puuvillavabriku asula saun



## Viited

## Välislingid